Flyvestation Aalborg fået til opgave at hente mange tons fødevare-forsyninger hjem fra Mali, der er blevet i overskud. Det får nordjyderne nu glæde af.

De nåede kun at være afsted i en uge, så blev de danske soldater i januar trukket hjem fra den fredsbevarende operation i det uroplagede afrikanske land Mali. Soldaternes fødevareforsyningerne bliver dog først hentet hjem nu. -	I morgen vil der lande tre Hercules-fly nede fra Mali. De er propfyldte med mad i fryse- og kølecontainere, siger Preben Rasmussen, der er seniorsergent ved Air Transport Wing på Flyvestation Aalborg. De tre fly vil lørdag lande på stranden i Blokhus, hvor Flyvevåbnets kæmpestore Hercules-transportfly flere gange tidligere har været på øvelse, så piloterne har kunnet træne i at lande på andet end asfalt. Hvert af de tre fly er lastet med lige omkring 20 tons fødevarer, som  nordjyderne kan afhente kvit og frit. Undgår madspild -	Det er altid en fornøjelse, at få lov til at dele noget ud. Der er masser af især kød, fisk og kolonial. Baggrunden er selvfølgelig trist, men godt vi ikke står i en situation med masser af madspild, siger seniorsergenten Preben Rasmussen. Den seneste udsendelse af flere end 100 danske soldater til en fredsbevarende styrke i det afrikanske land Mali, varede kun få dage, men der blev fløjet fødevareforsyninger ned, der kunne række mindst et halvt år frem. Nogle få hundrede kilo af soldaternes feltrationer er allerede blevet fløjet hjem, sammen med soldaterne, men samtlige 10.000 feltrationer fra missionen, vil også blive uddelt på stranden i Blokhus, da holdbarhedsdatoen udløber i september. -	Der er fx masser af chokolade, Nutella og proteinbarer i feltrationerne, så de er ideelle til en lang vandretur eller lignende. Jeg tror, at der er mange, som gerne vil have fingrene i dem, siger seniorsergent L.Ø. Andersen hos Air Transport Wing, der har prøvesmagt feltrationerne fra Afrika. -	Vi er rigtig kede af, at det ikke er lykkedes os at overdrage alle fødevarerne til malineserne, men de har ikke haft tillid til, at de var uden svinekød, og noget de kunne spise uden fare for sig selv, siger seniorsergenten Preben Rasmussen. Lander i Blokhus Glem alt om et strengt hierarki i Flyvevåbnet. Vagten i buret ved indgangen til Flyvestationen har overtalt obersten, så flyene fra Mali skal lande i Blokhus og ikke i den militære lufthavn. -	Der vil opstå kilometerlange køer på Thisted Landevej, og i rundkørslen ved Vadum vil det blive ét stort kaos, fortæller vagten Søren Bech. Efter planen lander de tungt lastede transportfly på stranden i Blokhus lørdag lige omkring middagstid. Når der har været airshows på Flyvestationen, har der været langt flere end 100.000 tilskuere. Et estimat på den her begivenhed er noget sværere at vurdere omfanget af for Flyvevåbnet. -	Når noget er gratis, er det næsten umuligt, at sætte tal på, hvor mange der kommer, siger seniorsergent Preben Rasmussen.